KIRJALLINEN KYSYMYS E-0117/03 esittäjä(t): Salvador Garriga Polledo (PPE-DE) komissiolle. Kiireelliset toimet innovaatioiden kannustamiseksi EU:n alueilla.



Virallinen lehti nro 161 E , 10/07/2003 s. 0177 - 0178



KIRJALLINEN KYSYMYS E-0117/03 esittäjä(t): Salvador Garriga Polledo (PPE-DE) komissiolle (28. tammikuuta 2003) Aihe: Kiireelliset toimet innovaatioiden kannustamiseksi EU:n alueilla Euroopan unionin on päivä päivältä vaikeampaa saavuttaa maailmantalouden johtava asema vuonna 2010. Sen kärsimien rakenteellisten ongelmien, kuten korkean työttömyyden ja heikon tuottavuuden, lisäksi teknologisten innovaatioiden toteuttaminen on huolestuttavasti viivästynyt. Tämän vuoksi EU ei ole kilpailukyvyltään samalla tai korkeammalla tasolla kuin Yhdysvallat ja Japani. Tämän vuoksi on toteutettava kiireellisiä toimia innovaatioiden kannustamiseksi EU:n alueilla, eikä ainoastaan jäsenvaltioissa vaan myös ehdokasmaissa. Ensimmäiseksi olisi pantava täytäntöön Barcelonan sitoumus, jonka myötä EU:n johtajat sitoutuivat suuntaamaan kolme prosenttia BKT:stä T & K-investointeihin. Voiko komissio kertoa, mitä strategiaa se ehdottaa sellaisten kampanjoiden toteuttamiseksi, joilla motivoitaisiin yhteisön koko talouselämää todellisen innovaatiopolitiikan kehittämiseen yhtenä yhteisön tavoittelemista tärkeimmistä päämääristä? Michel Barnier'n komission puolesta antama vastaus (4. maaliskuuta 2003) Unionin rakennerahastot ovat tärkein rahoitusväline edistettäessä innovaatioita alueilla. Unioni vaikuttaa rakennerahastojen kautta merkittävästi kilpailukyvyn parantamiseen Lissabonin Eurooppa-neuvoston vuonna 2000 asettamien tavoitteiden mukaisesti. Tässä yhteydessä voidaan painottaa joitakin yleis- ja erityistoimenpiteitä. Ensinnäkin nykyisen ohjelmakauden 20002006 aikana on osoitettu noin yhdeksän miljardia euroa tutkimuksen, teknologisen kehittämisen ja innovaatioiden (TTKI) tukemiseksi. Tähän sisältyy yliopistojen ja tutkimuslaitosten tutkimushankkeita, teknologian siirtoa muita heikommassa asemassa olevia alueita silmällä pitäen, TTKI-infrastruktuurien ja -varusteiden hankintaa, tutkijoiden koulutusta, pienten ja keskisuurten yritysten välisten yritysverkostojen ja kumppanuuksien luomista sekä tietämysperustan kehittämistä. Edellä mainitusta summasta käytetään yli kuusi miljardia euroa toimenpiteiden rahoittamiseen muita heikommassa asemassa olevilla alueilla, jotka ovat tukikelpoisia rakennerahastojen tavoitteen 1 puitteissa. Toiseksi komissio myös edistää alueellisia innovaatiostrategioita ja toimintasuunnitelmia (RIS ja RITTS) yli sadalla alueella auttaen alueellisia viranomaisia luomaan tällä alalla julkisen ja yksityisen sektorin välisiä kumppanuuksia. Kolmanneksi Euroopan aluekehitysrahasto rahoittaa nykyisin alueellisia innovaatio-ohjelmia. Niihin sisältyy tietoon perustuvan talouden alalla toteutettavia toimenpiteitä, jotka koskevat yli 90 aluetta vuosina 20012004 ja joihin käytetään lähes 300 miljoonaa euroa julkista ja yksityistä rahoitusta. Näiden ohjelmien päätavoitteena on yksilöidä uusia toimenpiteitä ja poliittisia vaihtoehtoja, jotka mahdollistavat sen, että alueet lisäävät TTKI-investointejaan tulevaisuudessa, ja jotka siten auttavat alueita kannustamaan alueellisia talouksiaan ja saavuttamaan Lissabonin tavoitteet. Rakennerahastotoimenpiteiden lisäksi tutkimuksen ja kehittämisen puiteohjelmissa tuetaan yhteistä tutkimusta sekä eri jäsenvaltioissa ja yhteisön ulkopuolisissa maissa toimivien tutkijoiden verkostoja. Hiljattain käynnistetty kuudes puiteohjelma, jonka talousarvio on 17,5 miljardia euroa vuosiksi 20022006, tukee eurooppalaisen tutkimusalueen luomista tietämyksen, tutkijoiden ja teknologioiden vapaan liikkuvuuden edistämiseksi(1). Tutkimuksen alueellinen ulottuvuus on tärkeä osa eurooppalaista tutkimusaluetta koskevaa hanketta. Komissio tekee ennen vuoden 2003 loppua aluepolitiikkaa laajentuneessa yhteisössä koskevia uusia ehdotuksia, joissa otetaan huomioon tarve jatkaa edelleen ponnisteluja taloudellisen kilpailukyvyn parantamiseksi. Komissio on esittänyt taloudellista ja sosiaalista koheesiota käsittelevässä toisessa väliraportissa uusia tietoja alueellisista puutteista TTKI:ssä uusien ja nykyisten jäsenvaltioiden alueilla. (1) Komission tiedonanto uutta voimaa eurooppalaiselle tutkimusalueelle Uudet panostukset, suuntaviivat ja näköalat, KOM(2002) 565 lopullinen.